Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Ir-Regolamenti tal-UE li jiċċaraw ir-regoli applikabbli għar-reġimi tal-proprjetà għal koppji miżżewġin jew għal sħubijiet reġistrati internazzjonali japplikaw mil-lum. Ir-regoli ġodda jistabbilixxu regoli ċari f'każijiet ta' divorzju jew mewt u jtemmu proċedimenti parallelli u possibbilment konfliġġenti fi Stati Membri differenti, pereżempju dwar il-proprjetà jew il-kontijiet tal-bank. Fil-qosor, se jkun hemm aktar ċarezza legali għall-koppji internazzjonali. L-ewwel Viċi President Timmermans qal: “Id-dħul fis-seħħ ta' dawn ir-regolamenti huwa aħbar tajba għan-numru dejjem jikber ta' koppji internazzjonali fl-Ewropa. Hawn qed nitkellmu dwar l-għoti ta' ċertezza lil eluf ta' koppji Ewropej dwar x'jiġri mill-proprjetà tagħhom jekk dawn jiddivorzjaw jew imut wieħed minnhom. Ninsab fiduċjuż li dawn ir-regolamenti se jgħinu lil bosta koppji Ewropej biex jiġġestixxu żminijiet diffiċli bħal dawn.” Vera Jourová, il-Kummissarju tal-UE għall-Ġustizzja qalet: Dawn ir-regoli l-ġodda se jagħmluha aktar faċli u jinvolvu anqas spejjeż biex jiġu separati l-assi komuni u jipprovdu solliev li min jinsab f'ċirkustanzi diffiċli.Aktar minn 16-il miljun koppja internazzjonali se jibbenefikaw minn proċeduri ċari f'każ ta' divorzju jew ta' mewt tas-sieħeb jew is-sieħba fil-koppja. Dawn se jkunu jistgħu jiffrankaw madwar €350 miljun fis-sena f'i spejjeż legali. Inħeġġeġ lill-Istati Membri li għad fadal biex jingħaqdu f'din il-kooperazzjoni msaħħa għall-ġid tal-koppji internazzjonali kollha madwar l-UE .” Peress li ma kienx possibbli li tintlaħaq l-unanimità fost l-Istati Membri kollha, ir-regoli se japplikaw fi 18-il Stat Membru: L-Awstrija, il-Belġju, il-Bulgarija, il-Kroazja, Ċipru, iċ-Ċekja, il-Finlandja, Franza, il-Ġermanja, il-Greċja, l-Italja, il-Lussemburgu, Malta, in-Netherlands, il-Portugall, is-Slovenja, Spanja u l-Iżvezja . Ir-regolamenti l-ġodda se: It-18-il Stat Membru li ssieħbu fil-kooperazzjoni msaħħa jikkostitwixxu 70 % tal-popolazzjoni tal-UE u jirrappreżentaw il-maġġoranza tal-koppji internazzjonali li jgħixu fl-Unjoni Ewropea. Dawn l-Istati Membri adottaw ir-Regolamenti f'Ġunju 2016 taħt kooperazzjoni msaħħa. Il-bqija tal-Istati Membri jistgħu jissieħbu fiż-żewġ Regolamenti meta jridu. L-Istati Membri li mhux qed jipparteċipaw se jkomplu japplikaw il-liġi nazzjonali tagħhom (inklużi r-regoli tagħhom dwar id-dritt internazzjonali privat) għal sitwazzjonijiet transfruntiera li jirrigwardaw ir-reġimi tal-proprjetà matrimonjali u l-konsegwenzi patrimonjali ta' sħubijiet reġistrati. Sfond Il-kooperazzjoni msaħħa tippermetti li grupp ta' mill-inqas disa' Stati Membri jadotta miżuri jekk it-28 Stat Membru kollha ma jirnexxilhomx jaslu għal ftehim. Pajjiżi oħra tal-UE għandhom id-dritt li jingħaqdu fi sħubija msaħħa meta jixtiequ (l-Artikolu 331 TFUE). Fis-16 ta' Marzu 2011, il-Kummissjoni adottat żewġ proposti għal regolamenti li jittrattaw ir-reġimi ta' proprjetà ta' koppji internazzjonali: wieħed għal koppji miżżewġa u l-ieħor għal sħubijiet reġistrati. Dawn kienu maħsuba biex jikkomplementaw il-qafas tal-istrumenti tal-UE għall-kooperazzjoni ġudizzjarja fil-qasam tal-liġi tal-familja. Il-proposti kellhom jiġu adottati b'unanimità fil-Kunsill. F'Diċembru 2015, il-Kunsill ikkonkluda li ma kienx possibbli li tintlaħaq unanimità fost it-28 Stat Membru. Sbatax-il Stat Membru talbu lill-Kummissjoni għal kooperazzjoni msaħħa bejniethom fil-qasam tar-reġimi tal-proprjetà ta' koppji internazzjonali, li tinkludi kemm żwiġijiet kif ukoll sħubijiet reġistrati. Ċipru ngħaqdet mal-kooperazzjoni msaħħa fi stadju aktar tard. F'Marzu 2016, il-Kummissjoni reġgħet ressqet iż-żewġ proposti billi qieset il-ftehim politiku li ntlaħaq fil-Kunsill. Fl-24 ta' Ġunju 2016 il-Kunsill adotta ż-żewġ Regolamenti. Għal aktar informazzjoni Skeda informattiva Ir-Regolamenti tal-UE dwar ir-reġimi ta' proprjetà għal koppji internazzjonali Ir-Regolamenti tal-UE dwar ir-reġimi ta' proprjetà għal koppji internazzjonali, li jkopru kemm żwiġijiet kif ukoll sħubijiet reġistrati Deċiżjoni tal-Kunsill (UE) 2016/954 tad-9 ta' Ġunju 2016 li tawtorizza kooperazzjoni msaħħa fil-qasam tal-ġuriżdizzjoni, il-liġi applikabbli u r-rikonoxximent u l-eżekuzzjoni ta' deċiżjonijiet dwar ir-reġimi ta' proprjetà ta' koppji internazzjonali, li tkopri kemm materji ta' reġimi ta' proprjetà matrimonjali kif ukoll il-konsegwenzi patrimonjali ta' sħubijiet reġistrati Regolament tal-Kunsill (UE) 2016/1103 tal-24 ta' Ġunju 2016 li jimplimenta kooperazzjoni msaħħa fil-qasam tal-ġurisdizzjoni, il-liġi applikabbli u r-rikonoxximent u l-eżekuzzjoni ta' deċiżjonijiet f'materji ta' reġimi ta' proprjetà matrimonjali Regolament tal-Kunsill (UE) 2016/1104 tal-24 ta' Ġunju 2016 li jimplimenta kooperazzjoni msaħħa fil-qasam tal-ġuriżdizzjoni, il-liġi applikabbli u r-rikonoxximent u l-eżekuzzjoni ta' deċiżjonijiet f'materji tal-konsegwenzi patrimonjali ta' sħubijiet reġistrati Aktar informazzjoni dwar il-liġi tal-familja